Gejza Dusík

Gejza Dusík (* 1. apríl 1907,  Zavar – † 6. máj 1988, Bratislava) bol slovenský hudobný skladateľ. Patrí medzi priekopníkov slovenskej populárnej hudby a spolu s Pavlom Braxatorisom a Františkom Krištofom Veselým patrí medzi spoluzakladateľov slovenskej operety.

Gejza Dusík je spolutvorcom dejín slovenského hudobného umenia, spolu so svojimi generačnými druhmi Alexandrom Moyzesom, Eugenom Suchoňom a Jánom Cikkerom. Hoci pôsobil na poli zábavného žánru, jeho vklad do  hudobnej moderny, ako tvorcu slovenskej národnej operety, je veľmi významný.

Životopis 
Po maturite v roku 1928 absolvoval štyri semestre Lekárskej fakulty na univerzite v Bratislave. Keďže už počas gymnaziálnych štúdií bol autorom viacerých obľúbených tanečných piesní, medicínu  zanechal, a rozhodol sa venovať iba hudbe. Odišiel študovať na Nové viedenské konzervatórium (Neues Wiener Conservatorium) kompozíciu u profesora Eugena Zádora, strávil tam roky 1932 – 1936. Už v roku 1935, teda  ešte pred absolvovaním konzervatória, mala v Slovenskom národnom divadle v Bratislave premiéru jeho prvá opereta Tisíc metrov lásky. Napísal ju na námet dobovej veselohry Emanuela Brožíka, na textoch spolupracoval dr. Juraj Haluzický.

V roku 1939 začal pracovať v Slovenskom autorskom zväze, ktorý sa neskôr premenoval na Slovenský ochranný zväz autorský (SOZA). Medzi rokmi 1942 až 1948 založil a aj viedol vlastné hudobné vydavateľstvo. V roku 1945 delegácia SAS - Slovenský autorský svaz v zoskupení Ján Cikker, Gejza Dusík, Ilja Jozef Marko a Pavol Čády podpísali s OSA (Ochranný svaz autorský) -  s českým svazem -  spoluprácu medzi obidvoma autorskými zväzmi.  V roku 1949 sa stal riaditeľom zväzu a ako riaditeľ zväzu pracoval do roku 1974.

Gejza Dusík je autorom asi 250 tanečných piesní, hudobných komédií a operiet. Celkovo napísal 13 operiet, z nich do roku 1945 bola najpopulárnejšia Modrá ruža na libreto dr. Pavla Braxatorisa. Socialistické umenie operetu dlho odmietalo ako buržoázny prežitok. Bol to však práve Gejza Dusík a jeho dlhoročný verný libretista Pavol Braxatoris, ktorí na javisku Novej scény oživili tradíciu v roku 1954 operetou Zlatá rybka.

Ocenenia 
 1964 – cena Mikuláša Schneidra - Trnavského za operetu Karneval na Rio Grande
 1965 – štátne vyznamenanie Zaslúžilý umelec
 1988 – titul Národný umelec 
 31. august 2007 – Rad Ľudovíta Štúra I. triedy – in memoriam za mimoriadne významné zásluhy o rozvoj kultúry a hudobného umenia.

Opereta 

 1935 – Tisíc metrov lásky (libreto: Emanuel Brožík)
 1938 – Keď rozkvitne máj (libreto: Pavol Braxatoris)
 1939 – Modrá ruža (libreto: Pavol Braxatoris)
 1940 – Pod cudzou vlajkou (libreto: Celo Radványi, Otto Kaušitz)
 1941 – Turecký tabak (libreto: Otto Kaušitz)
 1943 – Osudný valčík (libreto: Otto Kaušitz)
 1944 – Tajomný prsteň (libreto: Pavol Braxatoris)
 1954 – Zlatá rybka (libreto: Pavol Braxatoris)
 1956 – Hrnčiarsky bál (libreto: Pavol Braxatoris)
 1963 – Karneval na Rio Grande (libreto: Pavol Braxatoris)
 1965 – Dvorná lóža (libreto: Jarko Elen na text hry J. M. Crawforda)
 1971 – To by bola láska (libreto: Pavol Braxatoris)
 1980 – Víno pre Marínu

Symfonický orchester 
 1934 – Myra
 1936 – Ružová nálada, intermezzo
 1936 – Spomienka na Piešťany
 1937 – Na vlnách Dunaja
 1947 – Fantázia z operety Tajomný prsteň
 1949 – Idylické obrázky
 1949 – Koncertný valčík
 1951 – Našim rekreantom
 1951 – Z melódie do melódie
 1953 – Rapsódia
 1956 – Obrázky z Trenčianskych Teplíc
 1965 – Podvečerná idyla
 1971 – Nedeľa na dedine
 1971 – Harmónia
 1973 – Prvomájová predohra
 1977 – Októbrová predohra

Komorný orchester 
 1975 – Slávnostná suita
 1977 – Reminiscencie
 1977 – Slovenská rapsódia

Piesňová tvorba

Diskografia 
Okrem piesní, ktoré vyšli na albumoch interpretov, vyšli aj tieto albumy:
 1965 – Skladby Gejzy Dusíka - Opus 90 23 0024, LP
 1965 – Skladby Gejzy Dusíka - Supraphon DM 10220, LP
 1972 – Vám, jedine len vám. Gejza Dusík vo svojich melódiách - Opus, LP
 1978 – Rodný môj kraj - Opus 9116 0705, LP
 1981 – Zvony domova - Opus 9116 0997, LP 
 1983 – Gejza Dusík - Modrá ruža - Opus 9113 1289, LP
 1985 – Melódie Gejzu Dusíka - Opus 9113 1605, LP

Referencie

Externé odkazy a zdroje
 www.osobnosti.sk - životopis Gejzu Dusíka na osobnosti.sk
 Život a dielo 
 Krizovany.sk
 Spomienky manželky Alžbety
 Gejza Dusík – génius melódie –  článok Terézie Ursínyovej Opera Slovakia

Osobnosti zo Zavaru
Slovenskí hudobní skladatelia
Operetní skladatelia
Česko-slovenskí národní umelci
Držitelia Radu Ľudovíta Štúra I. triedy